Lyon-spissen skriver om skaden på det fremre korsbåndet på Instagram.

– Jeg røk korsbåndet i helgen. Det er et tilbakeslag for meg, men jeg kommer til å jobbe meg gjennom dette, skriver Ada Hegerberg.

– Dere ser meg snart igjen.

I en tekstmelding til NRK skriver Hegerbergs manager Halvor Marstrander:

– Ada er selvfølgelig veldig lei seg. Hennes eneste fokus er nå på å komme raskest mulig tilbake, og det har hun alle forutsetninger for å få til. Hun får den beste hjelpen fra teamet i Lyon, og vil komme knallhardt tilbake.

– Bare smalt

Til VG sier mamma Gerd Stolsmo at datteren skadet seg under en trening i helgen:

– Det skjedde på en trening. Hun var litt ute av balanse. Så bare smalt det, sier Gerd Stolsmo til VG.

Lagvenninnene Griedge Mbock er blant dem som har kommentert innlegget til Hegerberg.

Går glipp av mye

– Oi, utbryter NRKs fotballekspert Carl-Erik Torp.

LENGE UTE: Ada Hegerberg går glipp av mye moro, mener NRKs fotballekspert. Foto: Julia Marie Naglestad

– De er midt i sesongen, og hun har vært i god form. Nå går hun glipp av moroa. Med denne skaden ryker mesterliga-innspurten og slutten av sesongen. For Ada selv er det utrolig kjedelig, men ikke minst Lyon som mister en av sine største stjerner, sier Carl-Erik Torp.

Torp tror den norske spissen tidligst vil være klar til starten av neste sesong.

Denne sesongen har Hegerberg scoret 23 mål på 18 kamper for det franske storlaget. 14 av målene er kommet i ligaen.